作者：辛弃疾
词牌/韵律：哨遍

paragraphs: 池上主人，人适忘鱼，鱼适还忘水。
洋洋乎，翠藻青萍里。
想鱼兮、无便於此。
尝试思，庄周正谈两事。
一明豕虱一羊蚁。
说蚁慕於膻，於蚁弃知，又说於羊弃意。
甚虱焚於豕独忘之。
却骤说於鱼为得计。
千古遗文，我不知言，以我非子。
子固非鱼，噫。
鱼之为计子焉知。
河水深且广，风涛万倾堪依。
有网罟如云，鹈鹕成阵，过而留泣计应非。
其外海茫茫，下有龙伯，饥时一啖千里。
更任公五十犗为饵。
使海上人人厌腥味。
似鲲鹏、变化能几。
东游入海，此计直以命为嬉。
古来谬算狂图，五鼎烹死，指为平地。
嗟鱼欲事远游时。
请三思而行可矣。